**Mario Gabriēle Andreti** (itāļu: *Mario Gabriele Andretti*; dzimis 1940. gada 28. februārī) ir itāļu izcelsmes ASV bijušais sacīkšu pilots. Viņš ir viens no trim braucējiem (līdz ar Denu Gērniju un Huanu Pablo Montoiju), kas ir uzvarējis vismaz vienu sacīksti *Formula 1*, NASCAR un ASV *Champ Car* sacensībās.

Mario Andreti ir 1978. gada *Formula 1* pasaules čempions, un viņš ir vienīgais braucējs, kurš ir uzvarējis *Formula 1* pasaules čempionātā, *Indianapolis 500* (1969) un *Daytona 500* (1967) sacensībās. Viņa uzvara 1978. gada Nīderlandes *Grand Prix* ir līdz šim pēdējā reize, kad *Formula 1* sacensībās uzvarēja braucējs no ASV. Vairāki Mario Andreti ģimenes locekļi arī ir nodarbojušies ar autosportu. Viņa dēls Maikls ir viens no uzvarām bagātākajiem ASV *Champ Car* braucējiem.

Dzīvesgājums
------------

### Dzīves sākums Itālijā

Piemiņas plāksne pie Mario Andreti dzimšanas vietas Motovunā
Mario Andreti un viņa dvīņubrālis Aldo piedzima 1940. gada 28. februārī Itālijas pilsētā Montonā lauksaimnieka Alvizes un viņa sievas Rinas ģimenē. Montona atradās Istrijas reģionā, kas pēc Otrā pasaules kara tika pievienots Dienvidslāvijai. 1948. gadā Andreti ģimene pameta Istriju, un nonāca bēgļu nometnē Lukā. Montonas pilsēta mūsdienās ir pārsaukta par Motovunu un atrodas Horvātijas teritorijā.

Andreti aizraušanās ar autosportu sākās vēl dzīvojot Itālijā. 1954. gadā viņš skatījās *Mille Miglia* sacensības, kā rezultātā viņš kļuva par sacīkšu uzvarētāja Alberto Askari fanu. Vēlāk tajā pašā gadā viņš apmeklēja Itālijas *Grand Prix* Moncā.

### Karjera ASV

Alvize Andreti uzturēja kontaktu ar savu ASV dzīvojošo svaini. Andreti ģimenei vajadzēja trīs gadus, lai iegūtu vīzu ceļošanai uz ASV. Alvize Andreti teica ģimenei, ka viņi pārcelsies uz ASV uz pieciem gadiem, un tad atgriezīsies Itālijā. Kad viņi 1955. gada jūnijā ieradās Nazaretas pilsētiņā Pensilvānijā, ģimenei bija 125 ASV dolāri, un viņi nerunāja angliski. Mario un Aldo Andreti strādāja sava tēvoča garāžā, un nopelnīja naudu mašīnai. Ar šo mašīnu viņi 1959. gadā sāka piedalīties autosacīkstēs. Viņu vecāki par to uzzināja, kad Aldo guva galvaskausa traumu sacensībās tā paša gada beigās.

Mario Andreti mērķis bija piedalīties atklāto riteņu (*open-wheel*) sacensībās. No 1961. līdz 1963. gadam viņš piedalījās *midget* klases sacensībās. 1964. gadā viņš pirmoreiz piedalījās *sprint car* sacensībās, un tajā pašā gadā debitēja arī ASV augstākajā atklāto riteņu čempionātā jeb *Champ Car*. Viņš 1965. gadā izcīnīja savu pirmo *Champ Car* uzvaru, un tajā pašā gadā kļuva par *Indianapolis 500* sacensību gada debitantu, finišējot trešajā vietā. Tas viņam palīdzēja jau savā otrajā sezonā kļūt par čempionu. Andreti 25 gadu vecumā bija visu laiku jaunākais *Champ Car* čempions. Andreti kļuva par čempionu arī 1966. gadā, uzvarot 8 no 15 posmiem. 1969. gadā Andreti izcīnīja savu trešo titulu, kā arī uzvarēja *Indianapolis 500* sacensībās. Tā bija Mario Andreti vienīgā uzvara *Indianapolis 500*, kaut arī viņš savas karjeras laikā šajās sacensībās piedalījās 29 reizes. Andreti ģimenes neveiksmes *Indianapolis 500* sacensībās ir iesauktas par «Andreti lāstu».

1960. gados Andreti piedalījās arī *United States Auto Club* (USAC) *stock car* sacensībās. 1967. gadā viņš izcīnīja savu pirmo uzvaru USAC sacensībās, un čempionātu noslēdza 7. vietā. Andreti savas karjeras laikā piedalījās 14 NASCAR posmos, tostarp 1967. gada *Daytona 500* sacensībās, kurās viņš uzvarēja.

1964. gadā Mario Andreti kļuva par ASV pilsoni.

### *Formula 1*

Andreti (priekšplānā) un komandas biedrs Ronijs Petersons 1978. gada Nīderlandes *Grand Prix*
Savā pirmajā *Indianapolis 500* 1965. gadā Andreti iepazinās ar *Lotus* sacīkšu komandas vadītāju Kolinu Čepmenu. Andreti Čepmenam izteica vēlmi kādudien piedalīties *Formula 1* sacensībās, un Čepmens viņam pateica piezvanīt, kad viņš būs gatavs. 1968. gadā Andreti jutās gatavs, un savās debijas sacensībās ASV *Grand Prix* izcīnīja *pole position* (kvalificējās startam sacensībās no pirmās vietas). Turpmākajos gados Andreti mēdza šad un tad piedalīties Formula 1 sacensībās, tajā pašā laikā turpinot piedalīties ASV čempionātos. Andreti šajā laikā pārstāvēja *Lotus*, *March* un *Ferrari* komandas. Viņš izcīnīja savu pirmo uzvaru 1971. gada Dienvidāfrikas *Grand Prix*, pārstāvot *Ferrari* komandu.

1975. gadā Andreti pirmoreiz piedalījās pilnā *Formula 1* pasaules čempionāta sezonā. Viņš šajā laikā pārstāvēja *Parnelli* komandu, kura tikko bija sākusi dalību *Formula 1*. Parnelli iepriekš ar panākumiem piedalījās *Formula 5000* un *Champ Car* sacensībās. Komanda 1976. gada sākumā pārtrauca dalību *Formula 1*, un Andreti atgriezās *Lotus* komandā. *Lotus* tobrīd bija vājāka, nekā iepriekš, jo nespēja aizvietot veiksmīgo *Lotus 72* modeli. Andreti palīdzēja uzlabot jauno *Lotus 77*, un sezonas noslēdzošajā sacīkstē Japānas *Grand Prix* Andreti uzvarēja, apsteidzot visus pārējos braucējus par apli.

*Lotus* kopš 1975. gada vidus eksperimentēja ar sacīkšu auto zemes efektu (angļu: *ground effect*). Ar tā palīdzību auto tiek piespiests ciešāk pie zemes, tā palielinot saķeri ar asfaltu. Andreti palīdzēja pielāgot mašīnu uzstādījumus katrai trasei, un viņam palīdzēja ASV ovālu sacensībās gūtā pieredze. Pateicoties zemes efekta eksperimentiem, 1977. gadā *Lotus* spēra soli uz priekšu, un Andreti uzvarēja četros no 17 sezonas posmiem — vairāk nekā jebkurš cits braucējs. Tehnisku problēmu un avāriju dēļ viņš daudzās sacensībās izstājās, un čempionāta kopvērtējumā bija 3. vietā. 1978. gadā Andreti uzvarēja sešos posmos, un kļuva par pasaules čempionu. Viņš nodrošināja titulu Itālijas *Grand Prix*, taču to nesvinēja, jo tajā pašā sacīkstē viņa komandas biedrs Ronijs Petersons guva smagas traumas, no kurām naktī nomira.

Pēc 1978. gada Andreti vairs neuzvarēja nevienā *Formula 1* pasaules čempionāta posmā. *Lotus* jaunie modeļi nebija tik konkurētspējīgi, un nākamo divu gadu laikā Andreti tikai vienu reizi pabeidza sacīksti labāko trijniekā. Viņš 1981. gadā pievienojās *Alfa Romeo* komandai, taču bija vīlies «absurdajās» zemes efekta mašīnās, ar kurām tobrīd brauca visas komandas. Andreti 1981. gada beigās aizgāja no *Formula 1*, taču 1982. gadā atgriezās vēl uz dažām sacensībām. Vispirms viņš *Williams* komandā uz vienu sacīksti aizvietoja Karlosu Reutemanu, kurš pēc sezonas otrā posma nolēma beigt karjeru. Pēc tam viņš aizvietoja *Ferrari* braucēju Didjē Pironi sezonas pēdējos divos posmos pēc tam, kad Pironi guva nopietnas kāju traumas.

1984. gadā Andreti bija gatavs aizvietot *Renault* braucēju Patriku Tambē Detroitas *Grand Prix* gadījumā, ja Tambē nebūs atguvies no kājas lūzuma. Tambē nokārtoja medicīniskās pārbaudes un piedalījās sacīkstē.

### Atgriešanās ASV

Andreti *Indy Car* sacensībās 1991. gadā
Līdzās dalībai *Formula 1* čempionātā, Andreti turpināja piedalīties sacensībās ASV, un izlaida *Indianapolis 500* tikai 1979. gadā. 1982. gadā viņš pirmo reizi pilnu *Indy Car* sezonu. *Indy Car* bija jauns čempionāts, ko rīkoja CART organizācija, un kas pārņēma kādreizējo USAC *Champ Car* čempionāta nišu. 1983. gadā Andreti sāka ilggadēju sadarbību ar jauno *Newman/Haas Racing* komandu. 1984. gadā viņš kļuva par *Indy Car* čempionu, tā izcīnot savu ceturto titulu ASV augstākā līmeņa atklāto riteņu sacensībās (*Champ Car*).

1989. gadā *Newman/Haas* komandai pievienojās Mario dēls Maikls. Viņi bija pirmais tēva un dēla duets, kas kopā piedalījās *Champ Car* sacensībās. Viņi kopā piedalījās arī IMSA GT izturības sacensībās. 1991. gadā Maikls Andreti kļuva par *Indy Car* čempionu, un Mario bija 7. vietā sezonas kopvērtējumā. Mario Andreti izcīnīja savu pēdējo *Indy Car* uzvaru 1993. gadā Fīniksas trasē. Šī uzvara 53 gadu un 34 dienu vecumā padarīja Andreti par visu laiku vecāko *Indy Car* uzvarētāju. Andreti savas pēdējās sacensības aizvadīja 1994. gadā.

### Izturības sacensības

Paralēli citām sacensībām, Andreti kopš 1965. gada piedalījās izturības sacensībās. Viņš trīs reizes ir uzvarējis Sebringas 12 stundu sacīkstēs (1967. 1970. un 1972. gadā), kā arī Deitonas 24 stundu sacīkstēs 1972. gadā. Viņš sākotnēji pārstāvēja *Holman Moody* komandu, bet no 1971. gada sāka braukt *Ferrari* komandā. Kopā ar Žakiju Iksu viņš uzvarēja vairākās sacensībās, un 1972. gadā palīdzēja *Ferrari* uzvarēt Pasaules *Sportscar* čempionātā. Andreti ir piedalījies arī *Can-Am* sacensībās 1960. un 1970. gados.

Mario Andreti no 1966. līdz 2000. gadam ir vairākkārt piedalījies Lemānas 24 stundu sacīkstēs. Viņš vairākas reizes piedalījās vienā ekipāžā ar savu dēlu Maiklu, un 1988. gadā Mario un Maikls piedalījās vienā ekipāžā ar Mario brāļa Aldo dēlu Džonu. Viņi izcīnīja 6. vietu. Mario Andreti vistuvāk uzvarai bija 1995. gadā, kad *Courage Competition* komandas sastāvā viņš finišēja 2. vietā.

Privātā dzīve
-------------

Mario Andreti un viņa brāļadēls Džons 2007. gadā
Mario Andreti sieva Dī Enna (angļu: *Dee Ann Andretti*) bija dzimusi Nazaretas pilsētiņā, kur pēc ierašanās ASV apmetās Andreti ģimene. Viņa iemācīja Mario Andreti angļu valodu, un viņi apprecējās 1961. gada 25. novembrī. Dī Enna nomira 2018. gada 2. jūlijā no sirdstriekas. Viņu dēli Maikls un Džefs arī nodarbojās ar autosportu, un abi piedalījās *Indy Car* čempionātā. Maikls Andreti ir *Andretti Autosport* sacīkšu komandas dibinātājs un vadītājs. Maikla dēls Marko Andreti kopš 2006. gada piedalās *IndyCar Series*.

Mario Andreti ierunāja 1967. gada *Ford Fairlane* mašīnu 2006. gada animācijas filmā «Vāģi». Tā ir atsauce uz viņa uzvaru 1967. gada *Daytona 500* sacensībās.

Mario dvīņubrālis Aldo nomira 2020. gada 30. decembrī. Viņa dēli Edams un Džons, kā arī Džona dēls Džerets, ir nodarbojušies ar autosportu.

Atsauces
--------

1. 1 2 3 4  «National Sprint Car Hall of Fame Inductees (angliski)». National Sprint Car Hall of Fame. Arhivēts no oriģināla, laiks: 2007. gada 3. jūlijā. Skatīts: 2021. gada 1. janvārī.
2. ↑  «Montona Napa Valley Estate Wines (angliski)». Andretti Winery. Arhivēts no oriģināla, laiks: 2011. gada 7. jūlijā. Skatīts: 2021. gada 1. janvārī.
3. 1 2  «Texaco/Havoline CART History Mario Andretti (angliski)». Texaco/Havoline. Arhivēts no oriģināla, laiks: 2006. gada 22. decembrī. Skatīts: 2021. gada 1. janvārī.
4. ↑  «Biography (angliski)». Motorsports Hall of Fame of America. Arhivēts no oriģināla, laiks: 2007. gada 28. septembrī. Skatīts: 2021. gada 1. janvārī.
5. 1 2 3  Larry Schwartz. «Super Mario had speed to burn (angliski)». *ESPN*. Skatīts: 2021. gada 1. janvārī.
6. 1 2  Mattijs Diepraam, Rainer Nyberg. «THE CHAMPIONS / Mario Andretti (angliski)». 8W. Skatīts: 2021. gada 1. janvārī.
7. ↑  Steve Crowe. «What curse? Andretti is back at Indy (angliski)». Knight Ridder. Arhivēts no oriģināla, laiks: 2007. gada 20. oktobrī. Skatīts: 2021. gada 1. janvārī.
8. ↑  «Mario Andretti (angliski)». ESPN. Skatīts: 2021. gada 1. janvārī.
9. ↑  Taylor, Simon (2007. gada marts). "Lunch with ... Mario Andretti (angliski)". *Motorsport* LXXXIII: 36.
10. 1 2 3 4  Gerald Donaldson. «Mario Andretti (angliski)». Formula 1. Arhivēts no oriģināla, laiks: 2007. gada 29. jūnijā. Skatīts: 2021. gada 1. janvārī.
11. ↑  Doug Nye. *Autocourse History of the Grand Prix car 1966 – 1985 (angliski)*. Hazleton Publishing, 1986. 95.—97. lpp. ISBN 0-905138-37-6.
12. ↑  Nigel Roebuck. *Grand Prix Greats (angliski)*. Patrick Stephens Ltd, 1986. 24. lpp. ISBN 0-85059-792-7.
13. ↑  «USA East 1984 • STATS F1 (franciski)». statsf1.com. Arhivēts no oriģināla, laiks: 2021. gada 28. Janvāris. Skatīts: 2021. gada 1. janvārī.
14. ↑  Maurice Hamilton (ed.). *Autocourse 1983 – 1984 (angliski)*. Hazleton Publishing, 1983. 219. lpp. ISBN 0-905138-25-2.
15. 1 2  «Andretti Races to Victory». The New York Times. 1993. gada 5. aprīlī. Skatīts: 2021. gada 1. janvārī.
16. ↑  «Andretti's only Indy 500 win came in 1969 (angliski)». ESPN Classic. Skatīts: 2021. gada 1. janvārī.
17. ↑  «Dee Ann Andretti passes away (angliski)». Racer Magazine. Skatīts: 2021. gada 1. janvārī.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Mario Andreti***.
* *Encyclopædia Britannica* raksts (angliski)
* Krievijas Lielās enciklopēdijas raksts (krieviski)
* *Encyclopædia Universalis* raksts (franciski)
* *Munzüger Sport* profils (vāciski)
* *Driver Database* profils (angliski)
* *Motorsportstats* profils (angliski)
* *Racing-Reference driver* profils (angliski)
* Oficiālā mājas lapa (angliski)

| Sporta tituli |
| --- |
| Priekštecis: **Valsts karogs: Austrija Nikijs Lauda**  |  **Formula 1 pasaules čempions** 1978 | Pēctecis: **Valsts karogs: Dienvidāfrika Džodijs Šekters**  |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| * s
* d
* l
Valsts karogs: Apvienotā Karaliste Team Lotus |
| --- |
|  |
| Dibinātājs | 
Valsts karogs: Apvienotā Karaliste Kolins Čepmens
 |
|  |
| Personāls | 
Valsts karogs: Francija Žerārs Dukarūžs · 
Valsts karogs: Apvienotā Karaliste Pīters Kolinss · 
Valsts karogs: Apvienotā Karaliste Pīters Vors
 |
|  |
| Pasaules čempioni | 
Valsts karogs: Apvienotā Karaliste Džims Klārks · 
Valsts karogs: Apvienotā Karaliste Greiems Hils · 
Valsts karogs: Austrija Johens Rints · 
Valsts karogs: Brazīlija Emersons Fitipaldi · 
Valsts karogs: Amerikas Savienotās Valstis Mario Andreti
 |
|  |
| Modeļi | 
Mk1 · 
Mk2 · 
Mk3 · 
Mk4 · 
Mk5 · 
6 · 
7 · 
Mk8 · 
Mk9 · 
Mk10 · 
11 · 
12 · 
16 · 
17 · 
18 · 
19 · 
20 · 
21 · 
22 · 
23 · 
24 · 
25 · 
27 · 
29 · 
30 · 
31 · 
32 · 
33 · 
34 · 
38 · 
39 · 
40 · 
42 · 
43 · 
48 · 
49 · 
56 · 
63 · 
64 · 
72 · 
76 · 
77 · 
78 · 
79 · 
80 · 
81 · 
86 · 
87 · 
88 · 
91 · 
92 · 
93T · 
94T · 
95T · 
96T · 
97T · 
98T · 
99T · 
100T · 
101 · 
102 · 
107 · 
109 · 
112 · 
115 · 
119
 |

 |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| * s
* d
* l
*Formula 1* pasaules čempionu saraksts |
| --- |
|  |
| 

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|     | 

1950  Dž. Farina
1951  H.M. Fanhio
1952  A. Askari
1953  A. Askari
1954  H.M. Fanhio
1955  H.M. Fanhio
1956  H.M. Fanhio
1957  H.M. Fanhio
1958  M. Hotorns
1959  Dž. Brebems

 | 

1960  Dž. Brebems
1961  F. Hills
1962  G. Hills
1963  Dž. Klārks
1964  Dž. Sertīss
1965  Dž. Klārks
1966  Dž. Brebems
1967  D. Halms
1968  G. Hills
1969  Dž. Stjuarts

 | 

1970  J. Rints
1971  Dž. Stjuarts
1972  E. Fitipaldi
1973  Dž. Stjuarts
1974  E. Fitipaldi
1975  N. Lauda
1976  Dž. Hants
1977  N. Lauda
1978  M. Andreti
1979  Dž. Šekters

 | 

1980  A. Džonss
1981  N. Pikē
1982  K. Rosbergs
1983  N. Pikē
1984  N. Lauda
1985  A. Prosts
1986  A. Prosts
1987  N. Pikē
1988  A. Senna
1989  A. Prosts

 | 

1990  A. Senna
1991  A. Senna
1992  N. Mensels
1993  A. Prosts
1994  M. Šūmahers
1995  M. Šūmahers
1996  D. Hills
1997  Ž. Vilnēvs
1998  M. Hekinens
1999  M. Hekinens

 | 

2000  M. Šūmahers
2001  M. Šūmahers
2002  M. Šūmahers
2003  M. Šūmahers
2004  M. Šūmahers
2005  F. Alonso
2006  F. Alonso
2007  K. Reikenens
2008  L. Hamiltons
2009  Dž. Batons

 | 

2010  S. Fetels
2011  S. Fetels
2012  S. Fetels
2013  S. Fetels
2014  L. Hamiltons
2015  L. Hamiltons
2016  N. Rosbergs
2017  L. Hamiltons
2018  L. Hamiltons
2019  L. Hamiltons

 | 

2020  L. Hamiltons
2021  M. Verstapens
2022  M. Verstapens
2023  M. Verstapens

 |

 |

 |



|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 37036247
* LCCN: n50021766
* ISNI: 0000 0000 7834 6328
* GND: 118502972
* SUDOC: 055273564
* BNF: cb125857948 (data)
* SBN identifikators LO1V331131 nav derīgs.

 |

 |